钦定古今图书集成/明伦汇编/氏族典/第338卷 > 刘摰
## 钦定古今图书集成/明伦汇编/氏族典/第338卷 > 刘摰

按《宋史刘挚传》：“挚字莘老，永静东光人。擢甲科，历冀
州南宫令。县赋甚重，摰援例旁郡，请转运使告于朝。
三司使包拯奏从其议，民懽呼至泣下，曰：‘刘长官活
我’！是时挚与信都李冲、清河黄莘皆以治行闻，人称
为河朔三令。用韩琦荐，得馆阁校勘，王安石一见器
异之，擢检正中书礼房，月馀，为监察御史里行。入见”
神宗面赐褒谕，因问：“卿从学王安石邪？”安石极称卿
器识。对曰：“臣东北人，少孤独学，不识安石也。”退而上
疏，论率钱助役官自雇人有十害。谪监衡州盐仓。久
之，签书南京判官。会司农新令尽斥卖天下祠庙，往
见留守张方平，方平瞿然，托挚为奏。元丰初，改集贤
校理，为开封推官，除礼部郎中。哲宗即位，擢侍御史。
时蔡确、章惇在政地，与司马光不相能，摰因久旱上
言“愿进忠良，通壅塞，以答天戒。”又疏确过恶，大略有
十，论惇凶悍轻侻，无大臣体，皆罢去。元祐元年，擢御
史中丞，迁门下侍郎。六年，拜尚书右仆射。挚性峭直，
有气节，触机辄发，不为利怵威诱。自初辅政至为相，
修严法宪，辨白邪正，然持心少恕，勇于去恶，竟为朋
谗奇中，以观文殿学士罢知郓州。绍圣初，夺职知黄
州。四年，陷邢恕之谤，贬鼎州团练副使、新州安置，数
月，以疾卒。子跂，能为文章，遭党事，家居避祸，以寿终。